“Navro‘z” nashriyoti Toshkent shahriga asos solinganining 2200 yilligi sharafiga chop etilgan “Toshkentnoma” kitobining davomi sifatida “Toshkentning tabarruk ziyoratgohlari” nomli kitob chop etdi. Asar arxeologlar, qadimiy me’moriy inshootlar bo‘yicha yetakchi mutaxassislar, tarixchi va manbashunos olimlar bilan hamkorlikda yaratildi, deb xabar beradi “O‘zbekturizm” kompaniyasi matbuot-xizmati. Yaqin kunlarda kitobni rus va ingliz tillariga tarjima qilish rejalashtirilgan. Ushbu kitobda 80 nafar tarixiy shaxslar – olimlar va din peshvolari hayoti, faoliyati va ijodi haqida hikoya qilinadi. Jumladan, Zangi ota, Kaffal Shoshiy, Cho‘pon ota, Chilonzor ota kabi sharafiga madrasalar, maqbaralar qurilgan, O‘zbekistondagi mahalla, tuman va ko‘cha nomlari atalgan shaxslar tarjimai holi va hayot yo‘li to‘g‘risida ma’lumotlar beriladi.